Projektas

LIETUVOS RESPUBLIKOS

PERIODINĖS PENSIJOS IŠMOKOS

ĮSTATYMAS

2022 m. d. Nr.

Vilnius

1 straipsnis. Įstatymo paskirtis ir taikymas

1. Šio įstatymo paskirtis – siekiant didinti vyresnio amžiaus asmenų ekonomines ir finansines galimybes bei stiprinti solidarumo, įtvirtinto bendrais mūsų šalies interesais ir tikslais, principą, nustatyti periodines pensijos išmokas (toliau – periodinė išmoka) socialinio draudimo senatvės pensijos, šalpos senatvės pensijos, šalpos neįgalumo pensijos ir šalpos kompensacijų gavėjams dydį, teisę ją gauti turinčius asmenis, jos skyrimo ir mokėjimo sąlygas, tvarką ir finansavimą.

2. Šis įstatymas taikomas asmenims, gyvenantiems Lietuvos Respublikoje ir deklaravusiems gyvenamąją vietą arba įtrauktiems į gyvenamosios vietos nedeklaravusių asmenų apskaitą Lietuvos Respublikos gyvenamosios vietos deklaravimo įstatymo nustatyta tvarka, kuriems mokamos socialinio draudimo senatvės pensijos, šalpos senatvės pensijos, šalpos neįgalumo pensijos ar šalpos kompensacijos.

3. Šiame įstatyme vartojamos sąvokos suprantamos taip, kaip jos apibrėžtos Lietuvos Respublikos socialinio draudimo pensijų įstatyme ir Lietuvos Respublikos šalpos pensijų įstatyme.

2 straipsnis. Periodinės pensijos išmokos dydis

1. Periodinės išmokos dydis senatvės pensijos gavėjams – senatvės pensijos

bendrosios dalies dydis.

2. Periodinės išmokos dydis socialinio draudimo senatvės pensijos, šalpos senatvės pensijos, šalpos neįgalumo pensijos ir šalpos kompensacijų – šalpos pensijų bazės dydis.

3 straipsnis. Teisė į periodinę išmoką

1. Teisę į periodinę išmoką turi šio įstatymo 1 straipsnio 2 dalyje nurodyti asmenys, kurių gaunamos pensijos ar kompensacijos dydis yra vidutinė senatvės pensija ar mažesnė už vidutinę socialinio draudimo senatvės pensiją, kuri yra nustatoma ir įsigalioja einamųjų metų sausio mėnesio 1 d.

2. Asmuo periodinę išmoką turi teisę gauti kiekvienais kalendoriniais metais.

4 straipsnis. Periodinės išmokos mokėjimo terminai

1. Periodinė išmoka išmokama iki einamųjų metų lapkričio 20 d.

2. Jeigu asmuo įgyja teisę gauti socialinio draudimo senatvės, šalpos senatvės ar šalpos neįgalumo pensiją, šalpos kompensaciją nuo einamųjų metų lapkričio mėnesio, periodinė išmoka už einamuosius metus nėra išmokama.

5 straipsnis. Periodinės išmokos skyrimas ir mokėjimas

1. Periodinę išmoką asmenims, kuriems yra paskirta šio įstatymo 1 straipsnio 2 dalyje nurodyta išmoka, skiria ir moka Valstybinio socialinio draudimo fondo administravimo įstaigos, remdamosi Lietuvos Respublikos apdraustųjų valstybiniu socialiniu draudimu ir valstybinio socialinio draudimo išmokų gavėjų registro duomenimis ir Lietuvos Respublikos gyventojų registro pateiktais duomenimis be atskiro prašymo.

2. Jeigu asmuo, kuris turėjo teisę gauti periodinę išmoką, mirė, ši periodinė išmoka išmokama jį laidojančiam asmeniui proporcingai gyventų mėnesių skaičiui einamaisiais metais.

6 straipsnis. Periodinės išmokos ir kitų asmeniui priklausančių išmokų ar kompensacijų santykis

Pagal šį įstatymą išmokama periodinė išmoka neturi įtakos kitoms asmeniui pagal įstatymus priklausančioms kas mėnesį mokamoms išmokoms ir (ar) kompensacijoms, taip pat skiriamai piniginei socialinei paramai, apmokėjimui už socialines paslaugas.

7 straipsnis. Periodinių išmokų finansavimo šaltinis

Periodinės išmokos mokamos iš valstybės biudžeto lėšų.

8 straipsnis. Įstatymo įsigaliojimas ir įgyvendinimas

1.	Šis įstatymas įsigalioja 2023 m. liepos 1 d.

2.	Lietuvos Respublikos Vyriausybė ar jos įgaliotos institucijos iki 2023 m. birželio 30 d. priima šio įstatymo įgyvendinamuosius teisės aktus.

Skelbiu šį Lietuvos Respublikos Seimo priimtą įstatymą.

Respublikos Prezidentas

Teikia

Seimo narės:

Rimantė Šalaševičiūtė

Aušrinė Norkienė